Source: https://podpora.financnasprava.sk/441833-Pr%C3%ADjmy-osloboden%C3%A9-od-dane-
Timestamp: 2019-10-14 15:16:25+00:00
Document Index: 6240774

Matched Legal Cases: ['§ 13', '§ 12', '§ 43', '§ 43', '§ 12', '§13', '§16', '§13']

Úvod > Daň z príjmov > Daň z príjmov právnickej osoby > Predmet dane > Príjmy oslobodené od dane
Príjmy, ktoré sú oslobodené od dane z príjmov právnickej osoby sú uvedené v § 13 zákona o dani z príjmov:
príjmy daňovníkov nezaložených alebo na podnikanie plynúce z činnosti, na ktorej účel vznikli, alebo ktorá je ich základnou činnosťou okrem príjmov z predaja majetku, príjmov z nájomného, príjmov z reklám, príjmov z členských príspevkov, ak nie sú oslobodené podľa písmen b/ až f/ alebo odseku 2, príjmov na základe zmluvy o sponzorstve v športe, príjmov z činností, ktoré sú podnikaním a príjmov, z ktorých sa daň vyberá zrážkou. Hlavná činnosť môže byť vymedzená osobitným predpisom, v štatúte, stanovách, zriaďovacej alebo zakladateľskej listine.
Otázka č. 1 – Oslobodenie príjmov občianskeho združenia
Občianske združenie Veterán klub usporiadalo stretnutie veteránov, na ktorom vyberalo od účastníkov štartovné. Sú tieto príjmy oslobodenými príjmami od dane z príjmov?
Podľa zákona o dani z príjmov sú u daňovníkov vymedzených v § 12 ods. 3 zákona o dani z príjmov oslobodené príjmy plynúce z činnosti, na ktorej účel títo daňovníci vznikli alebo ktorá je ich základnou (hlavnou) činnosťou. To znamená, že ak bolo občianske združenie založené za účelom organizovania uvedených podujatí, príjmy z takejto činnosti, sú od dane oslobodené.
príjmy rozpočtových organizácií z prenájmu a predaja majetku zahrnuté v rozpočte zriaďovateľa okrem príjmov, z ktorých sa daň vyberá podľa § 43. Zriaďovateľom môže byť štát, obec alebo VÚC.
Otázka č. 2 – Predaj majetku rozpočtovej organizácie zriadenej obcou
RO sa rozhodla predať v roku 2016 osobné motorové vozidlo. Bude podliehať príjem z predaja tohto majetku dani z príjmov PO?
Podľa zákona o dani z príjmov ak dôjde k predaju majetku v rozpočtovej organizácii v roku 2016, príjem z tohto predaja je oslobodený od dane.
príjmy štátnych fondov, Garančného fondu investícií, Fondu ochrany vkladov okrem príjmov, z ktorých sa daň vyberá podľa § 43,
príjmy plynúce z predaja majetku zahrnutého do konkurznej podstaty a z odpisu záväzkov pri konkurze alebo reštrukturalizácii, ktoré sú vykonané podľa osobitného predpisu vrátane odpisu záväzkov voči veriteľom, ktorí v konkurze neuplatnili svoje pohľadávky voči daňovníkovi; obdobne sa postupuje aj pri odpise záväzkov u daňovníka, ktorý sa zrušuje zamietnutím návrhu na vyhlásenie konkurzu pre nedostatok majetku, a u daňovníka, ktorý sa zrušuje zrušením konkurzu z dôvodu, že majetok úpadcu nepostačuje na úhradu výdavkov a odmenu správcu konkurznej podstaty,
odpis záväzkov pri reštrukturalizácii v zdaňovacom období, v ktorom dochádza k potvrdeniu reštrukturalizačného plánu súdom, ak z reštrukturalizačného plánu vyplýva, že veriteľovi bude uhradená pohľadávka menej ako 50%. Zvyšná časť záväzku sa u dlžníka odpíše do výnosov ako iné majetkové právo veriteľa, a tento odpis bude oslobodený od dane. Uvedené rovnako platí aj pre právnych nástupcov dlžníka. Toto ustanovenie platí už pri podaní daňového priznania po 31. decembri 2015.
Otázka č. 3 – Oslobodenie príjmu z odpisu záväzku u daňovníka v konkurze
Daňovník v konkurze eviduje voči veriteľovi záväzok, ktorý nebude na základe zákona o konkurze a reštrukturalizácii uhradený. Podlieha výnos, ktorý sa účtuje pri odpise záväzku dani z príjmov ?
Záväzok, ktorý daňovník nemusí zaplatiť predstavuje pre neho majetkový prospech, ktorý v súlade s postupmi účtovania v podvojnom účtovníctve účtuje do ostatných výnosov z hospodárskej činnosti (účet 648) . Takto zaúčtovaný odpis záväzku sa u daňovníka v konkurze považuje za príjem oslobodený od dane z príjmov.
Otázka č. 4 – Oslobodenie príjmu z odpisu záväzku u daňovníka v reštrukturalizácii
Daňovník v reštrukturalizácii eviduje voči veriteľovi záväzok, ktorý má povinnosť na základe schváleného reštrukturalizačného plánu súdom uhradiť vo výške 5 % , zvyšných 95 % záväzku nemusí dlžník uhradiť. Podlieha výnos, ktorý sa účtuje pri odpise záväzku dani z príjmov ?
Záväzok, ktorý daňovník nemusí zaplatiť predstavuje pre neho majetkový prospech, ktorý v súlade s postupmi účtovania v podvojnom účtovníctve účtuje do ostatných výnosov z hospodárskej činnosti (účet 648) . Takto zaúčtovaný odpis neuhradenej časti záväzku sa u daňovníka v reštrukturalizácii považuje za príjem oslobodený od dane z príjmov. Odpis záväzku je oslobodeným príjmom v okamihu účtovania, teda momentom právoplatnosti uznesenia o schválení reštrukturalizačného plánu súdom.
príjmy obcí a vyšších územných celkov z prenájmu a predaja ich majetku,
Otázka č. 5 – Predaj obecného dreva
Obec vlastní lesy, z ktorých vyťažené drevo predáva tretím osobám. Je príjem z predaja tohto dreva predmetom dane obce? Musí z tohto dôvodu podať obec daňové priznanie?
Obce sú podľa § 12 ods. 3 zákona o dani z príjmov zaradené medzi organizácie nezriadené alebo nezaložené na podnikanie. Ak teda dosiahnu v zdaňovacom období iba príjmy, ktoré nie sú predmetom dane a príjmy vyberané zrážkou, nevzniká im povinnosť podať daňové priznanie. Predmetom dane daňovníkov, ktorí nie sú založení alebo zriadení na podnikanie sú vo všeobecnosti príjmy z činností, ktorými dosahujú zisk alebo ktorými sa dá zisk dosiahnuť, a to vrátane príjmov z predaja majetku, príjmov z nájomného, príjem z reklám, príjmov z členských príspevkov a príjmov, z ktorých sa daň vyberá zrážkou. Zároveň ale v prípade obcí a vyšších územných celkov sú príjmy z prenájmu a predaja ich majetku od dane oslobodené, to znamená, že aj príjem z predaja drevnej hmoty z obecných lesov bude u obce oslobodeným príjmom.
Keďže obec v rámci svojej činnosti dosiahla aj príjem, ktorý je predmetom dane, obec má v tomto prípade povinnosť podať daňové priznanie (aj keď je uvedený príjem oslobodený od dane z príjmov).
výnosy z kostolných zbierok, cirkevných úkonov a príspevky plynúce registrovaným cirkvám a náboženským spoločnostiam
z odpisu záväzkov na základe rozhodnutia Rady pre riešenie krízových situácií podľa osobitného predpisu
členské príspevky podľa stanov, štatútu, zriaďovacích listín alebo zakladateľských listín prijaté záujmovými združeniami právnických osôb, profesijnými komorami, občianskymi združeniami vrátane odborových organizácií, politickými stranami a politickými hnutiami
Otázka č. 6 – Členské príspevky poľovníckeho združenia
Poľovnícke združenia ako právnická osoba - organizácia nezriadená na podnikanie prijala v roku 2016 členské príspevky. Ide o zdaniteľný príjem poľovníckeho združenia?
Aj poľovnícku organizáciu zriadenú podľa zákona o účtovníctve možno považovať vzhľadom na podmienky jej vzniku za občianske združenie a členské príspevky podľa stanov poľovníckej organizácie sú oslobodené od dane podľa §13 ods.2 písm. b) zákona o dani z príjmov.
Otázka č. 7 – Výška členských príspevkov určená v stanovách a ich oslobodenie
Musí byť v stanovách určená presná výška členských príspevkov pre účely ich oslobodenia?
Pre oslobodenie členských príspevkov od dane z príjmov právnickej osoby nemusí byť v stanovách presne určená suma , ktorú sú členovia povinní platiť, je postačujúce aby v stanovách bola stanovená povinnosť platiť členské príspevky.
úroky z preplatku na dani zapríčineného správcom dane
úhrady za výkon správy bytov vo vlastníctve bytových družstiev spravovaných týmito bytovými družstvami a za výkon správy bytov spoločenstvami vlastníkov bytov
úroky z účtov vyplácané Štátnej pokladnici a z finančných operácií Agentúre pre riadenie dlhu a likvidity
úrokové príjmy plynúce vymedzeným osobám zo zdroja na území SR za predpokladu splnenia konkrétnych podmienok
finančné prostriedky plynúce z grantov poskytovaných na základe medzinárodných zmlúv, ktorými je SR viazaná
licenčné poplatky plynúce daňovníkom z obmedzenou daňovou povinnosťou zo zdrojov na území SR po splnení konkrétnych podmienok
Otázka č. 8 – Licenčné poplatky platené materskej spoločnosti do Nemecka
Slovenská s. r. o. na ktorej má nemecká spoločnosť 100 % majetkovú účasť od roku 2010, platila v r.2016 licenčné poplatky svojej materskej spoločnosti do Nemecka. Podliehajú tieto poplatky zrážkovej dani v nadväznosti na §16 ods.1 písm. e) bod 1 zákona o dani z príjmov ?
Nie, pretože ide o platbu materskej spoločnosti (právnickej osobe) do Nemecka, ktorá je z členského štátu Európskej únie a priamy majetkový podiel nemeckého daňovníka je vo výške viac ako 25 % (v danom prípade až 100 %), pričom trvá viac ako 24 mesiacov (od roku 2010). Súčasne nemecká spoločnosť ako príjemca je aj skutočným vlastníkom licenčných poplatkov. Po splnení všetkých podmienok uvedených v §13 ods.2 písm. h) zákona o dani z príjmov je príjem z licenčných poplatkov platených do Nemecka oslobodený od dane a slovenský platiteľ nemá povinnosť odviesť zrážkovú daň z tohto príjmu za nemeckého daňovníka..
výnosy z verejného zdravotného poistenia u zdravotných poisťovní po splnení predpísaných podmienok